ভোটের পরে তৃণমূলের ট্রিটমেন্ট শুরু হবে, হুঁশিয়ারি বিজেপি বিধায়কের

বাঁকুড়া: ফের তৃণমূলকে হুঁশিয়ারি বিজেপি বিধায়কের। ভোটের পরই তৃণমূলের ট্রিটমেন্ট শুরু হবে বলে আক্রমণ ওন্দার বিজেপি বিধায়ক অমরনাথ শাখার। বাঁকুড়ার ওন্দার সানবাঁধার তমালতলায় দলীয় পথ সভায় এমনই মন্তব্য করেন তিনি। বিজেপি নেতাদের এটাই সংস্কৃতি, পাল্টা কটাক্ষ তৃণমূল প্রার্থী সুজাতা মণ্ডলের।

কুকথা, কুৎসা, হুঙ্কার রাজনৈতিক নেতাদের এখন হাতিয়ার হয়েছে এই বঙ্গে। কখনও শাসকের গলায় আবার কখনও বিরোধীদের গলায় এমন সুর শোনা যাচ্ছে। নির্বাচনের আগে সেই সুরেই তপ্ত হচ্ছে লাল মাটির জেলা। রবিবার সন্ধ্যায় বাঁকুড়ার বিষ্ণূপুর লোকসভার সানবাঁধা তমালতলায় দলীয় পথ সভায় তৃণমূলের ট্রিটমেন্ট শুরু হবে বলে হুঁশিয়ারি দেন বিজেপি নেতা অমরনাথ।

বিজেপি প্রার্থী সৌমিত্র খাঁয়ের উপস্থিতিতে প্রকাশ্যে বিধায়ক অমরনাথ বলেন, ১০০ দিনের কাজে যদি চোর ধরা হয় তৃণমূলের পুরো দলটা। সব জেলে ঢুকে যাবে। বংশে বাতি দেওয়ার তৃণমূলের কেউ থাকবে না। আমরা কিন্তু ছেড়ে দেব না। ২০২৪ এর লোকসভার পরে রেজাল্টের পরে আমরা শুরু করব তৃণমূলের ট্রিটমেন্ট। তৃণমূলের যারা বিভিন্ন দুর্নীতি করে টাকা চুরি করেছে, আমরা তাদের ছাড়ব না বলেও হুঁশিয়ারি দেন তিনি। এই বক্তব্যের পরে বিধায়ক জানান, ভোটের পরে দুর্নীতির টাকা আমরা উদ্ধার করতে নামব। তখন যে যেমন দেবতা সে তেমন ফুল পাবে ট্রিটমেন্টে।

আরও পড়ুন: লোকসভা ভোটের আগে গোসাবায় তৃণমূলের গোষ্ঠীদ্বন্দ্ব প্রকাশ্যে

বিজেপি বিধায়কের এই বক্তব্যকে কড়া ভাষায় প্রতিক্রিয়া দিয়েছে বিষ্ণূপুর লোকসভার তৃণমূল প্রার্থী সুজাতা মণ্ডল। তিনি বলেন, বিজেপির এই হল শিক্ষার হাল। এদের এই বক্তব্যগুলি প্রমাণ করে দেয় ওদের রুচি আর সংস্কৃতি। ওদের মুখে উন্নয়নের কথা নেই। শুধু মেরে দেব, কেটে দেবো, দেখে নেব এইসব শোনা যায়।